Stampa t-test tal-qari ... It-Tlettax-il Ġimgħa taż-Żmien ta' Matul is-Sena Sidi l-Mulej jitkellem: min ma jħabbarx? Għam 3, 1-8; 4, 11-12 Qari mill-Ktieb tal-Profeta Għamos Ulied Iżrael, isimgħu din il-kelma, li l-Mulej qal kontrikom, u kontra t-tribujiet kollha, li jien tellajt minn art l-Eġittu. Huwa qal: "Mir-razez kollha tal-art ma ridt naf b'ħadd ħliefkom; għalhekk se nikkastigakom minħabba l-ħażen kollu tagħkom. Forsi tnejn min-nies se jimxu flimkien jekk ma jiftehmux? L-iljun se jriegħed fil-foresta jekk ma jsibx il-priża? Il-ferħ tal-ljun se jsamma' leħnu fl-għar tiegħu jekk ma jkun qabad xejn? L-għasfur se jaqa' f'wiċċ l-art, jekk ma jkunx hemm ix-xbiek? Se jinqaleb il-mansab mal-art, jekk ma jkunx hemm x'jaqbad? Forsi tindaqq it-tromba fil-belt u l-poplu ma jibżax? Se tiġri xi ħsara f'belt, jekk ma jkunx għamilha l-Mulej? Għax ebda ħaġa ma jagħmel Sidi l-Mulej, jekk ma jurix il-ħwejjeġ moħbija tiegħu lill-qaddejja tiegħu l-profeti. L-iljun jgħajjat: min ma jibżax? Sidi l-Mulej jitkellem: min ma jħabbarx? Jiena qlibtkom ta' taħt fuq, kif Alla qaleb lil Sodoma u Gomorra; kontu bħal ħerba meħlusa minn ħuġġieġa, imma intom ma rġajtux għal għandi. " Oraklu tal-Mulej. Mela dan se nagħmillek, Iżrael; u la darba se nagħmillek hekk, ħejji ruħek, biex tiltaqa' ma' Alla tiegħek, O Iżrael. Il-Kelma tal-Mulej R/. Irroddu ħajr lil Alla R/. (9a): Mexxini, Mulej, fis-sewwa tiegħek Int m'intix Alla li tħobb il-ħażen; il-ħażin ma jsibx postu għandek. Ma jiqfux il-kburin quddiem għajnejk. R/. Int tobgħod kull min jagħmel id-deni. Int teqred min jitkellem bil-gideb. Nies qattiela u qarrieqa jistmellhom il-Mulej. R/. Imma jien għat-tieba kbira tiegħek nista' nidħol ġewwa darek; ninxteħet quddiem is-santwarju mqaddes tiegħek, mimli bil-biża' tiegħek. R/. AKKLAMAZZJONI QABEL L-EVANĠELJU Jien lill-Mulej nistenna, ruħi f'kelmtu tittama. EVANĠELJU Qam, ordna lill-irjieħ u lill-baħar, u waqgħet kalma kbira. Qari mill-Evanġelju skont San Mattew F'dak iż-żmien, Ġesù tala' fuq dgħajsa, u d-dixxipli marru warajh. U qamet taqliba kbira fuq il-baħar, hekk li l-mewġ beda jgħatti d-dgħajsa; iżda hu kien rieqed. Id-dixxipli resqu fuqu, qajmuh u qalulu: "Salvana, Mulej! Se nintilfu!". U qalilhom: "Dan il-biża' kollu għalfejn, ja nies ta' fidi ċkejkna?" Imbagħad qam, ordna lill-irjieħ u lill-baħar, u waqgħet kalma kbira. Dawk stagħġbu, u bdew jgħidu: "Dan xi bniedem hu, biex sa l-irjieħ u l-baħar jisimgħu minnu?". Il-Kelma tal-Mulej R/. Tifħir lilek Kristu
Qari tal-Quddies tat-Tlieta tat-XIII-il ġimgħa matul is-Sena